GODT FORBEREDT: Leder for det nye sprøyterommet i Bergen, Grethe Nilsen (f.v.), viser Ap-leder Jonas Gahr Støre, stortingsrepresentant Ruth Grung og byråd Erlend Horn (V) røykerommet de enda ikke kan ta i bruk. Foto: Hallgeir Vågenes, VG

Ap og Venstre går sammen: Vil si ja til heroinrøyking i sprøyterom

De som setter sprøyter med heroin får snart et trygt tilbud i Bergen. Mens de som røyker heroin overlates til seg selv. Det vil Ap og Venstre gjøre noe med.

Silje S. Skiphamn

1. november 2016

Artikkelen er over tre år gammel

– Her har vi satt av plass til de som røyker heroin, sier Grethe Nilsen, leder for sprøyterommet som snart åpner i Bergen.

Foreløpig er det som skal bli et sprøyterom fullt av håndverkere, men før jul skal rusmisbrukere som injiserer heroin få mulighet til å gjøre det i trygge omgivelser. De vil få rent utstyr, veiledning fra helsepersonell og akutt hjelp hvis de tar en overdose.

Les også: Inga Marte Thorkildsen (SV) kjemper for heroinrøykerom i Oslo

Får ikke være inne

Røykerommet må foreløpig brukes som samtalerom. Det er nemlig ikke lov å legge til rette for røyking av heroin på samme måte som for injisering.

– Det er et stort paradoks at vi blir nødt til å avvise dem som røyker heroin, mener sosialbyråd i Bergen, Erlend Horn (V).

– Hva skal vi si til han som har fulgt oppfordringen i SWITCH-kampanjen til Helsedirektoratet og begynt å røyke istedenfor å injisere? Vi må si at det er kjempeflott, men du må gå og røyke i undergangen utenfor her, for her inne kan du ikke være.

ENIGE: Partileder Jonas Gahr Støre og Venstres byråd i Bergen Erlend Holm besøker Strax-huset. Foto: Hallgeir Vågenes VG

Det nye sprøyterommet skal ligge i Strax-huset, som i fjor delte ut 70.000 folier til røyking av heroin. De ansatte tror at det vil bli enklere å motivere brukerne til å kutte ut sprøytene hvis de får mulighet til å røyke der.

Les også: Ti grunner for en ny ruspolitikk

Nytt forslag i Stortinget

Byråden får en omvisning i sprøyterommet sammen med Ap-leder Jonas Gahr Støre og stortingsrepresentant Ruth Grung (Ap).

Venstre og Ap fremmer snart et felles forslag i Stortinget om å tillate røyking av heroin i sprøyterom.

Støre forsøkte seg allerede da han var helseminister, men forslaget ble trukket straks Bent Høie (H) overtok statsrådsposten. Høie er sterkt imot å åpne sprøyterommene for røyking av heroin, og viste blant annet til at Rusmisbrukernes Interesseorganisasjon (RIO) og politiet var negative.

– Det å åpne for legalisering for røyking i sprøyterommet, vil gjøre det til et sted der det er lovlig å bruke narkotika som ellers er forbudt, uttalte Høie da han la Støres forslag i skuffen.

Les også: God dag mann, sprøyterom

Støre synes Høies holdning er fullstendig uforståelig:

– Myndighetene oppfordrer folk til å røyke fremfor å injisere heroin. Man deler ut folie som brukes til røyking, har en stor kampanje og instruerer sprøytenarkomane i hvordan de kan røyke. Men de skal ikke få gjøre det under tak, i en noe mindre utsatt og uverdig situasjon, sier Ap-lederen.

Arbeidspartiet og Venstre samarbeider i byrådet i Bergen. I rikspolitikken står de imidlertid på hver sin side.

Jonas Gahr Støre legger ikke skjul på at han er svært fornøyd med det de to partiene får til sammen med KrF i Bergen.

– Vi har et byråd i Bergen som flytter politikk, og det er Ap med på, sier han.

– Frister det å lage mer politikk med Venstre også på Stortinget?

– Ja. I denne perioden er det veldig mye vi ikke kan gjøre fordi vi ikke har flertall. Men vi bruker det rommet som er mulig i Stortinget, og dette er noe av det vi kan gjøre selv om Venstre har en avtale med Høyre og Frp.

Les også: Heroinavhengige Stephane mistet sin første kjærlighet i overdose

Sjokkerte utenlandske fagfolk

Å røyke heroin er langt mindre skadelig for kroppen enn å injisere. Man slipper infeksjoner og byller, og det er ingen smittefare. I tillegg er det nærmest umulig å ta overdose hvis man røyker heroinen.

– Dette er noe vi har støttet i mange år, sier Rønnaug Frøiland, etatssjef ved etat for psykisk helse og rustjenester.

Horn har besøkt både København og Frankfurt for å høste erfaringer til det han omtaler som brukerrommet i Bergen.

– Når jeg forteller at i Norge har vi en lov som sier at du bare kan bruke heroin og kun injisere, bare ser de på meg. Det er nesten sjokk ute i Europa når vi forteller dem om den norske lovgivningen, sier han.

Les også: Bergen Ap vil avkriminalisere narkotika

Venstre mener også at det bør være lov å injisere andre narkotiske stoffer enn heroin i norske sprøyterom. Der er Ap foreløpig noe mer avventende.

Horn, Grung og Støre avviser blankt at heroinrøyking på sprøyterommene kan få flere til å begynne med narkotika.

– Folk begynner ikke med heroin fordi det er gøy. De begynner med det fordi de har opplevd ting de fleste av oss ikke kan forestille oss. Å forebygge heroinmisbruk handler om å gjøre noe med alle grunnene til at mennesker havner i en fortvilet situasjon, fastslår Horn.

Les også: Vil fjerne sprøyterommet i Oslo

Vanskelig å vite hva som er i sprøytene

I Bergen er det mye blandingsmisbruk, og sprøyteromsleder Grethe Nilsen ser for seg at det vil bli vanskelig for de ansatte å kontrollere at det bare er heroin som blir injisert.

– De må vise fram heroinen når de kommer, men det kan jo være veldig vanskelig å se forskjell på det og andre stoffer. Det kan bli svært utfordrende for oss å ikke vite hvilket stoff som er inntatt ved for eksempel en overdose, sier hun.

Ruth Grung tror et kombinert sprøyte- og røykerom også ville skapt økt trygghet for beboerne i området rundt Strax-huset.

– Folk er redde. Hvis dette gjøres i mer kontrollerte former, og misbrukerne slipper å være i undergangen utenfor her, vil det være mye bedre, sier hun.

Erlend Horn viser til lovens formål når han argumenterer for å åpne for røyking:

– Der står det at sprøyterom skal gi verdighet til dem med langvarig narkotikaavhengighet. Paradokset er at i lov og forskrift har vi snevret inn den definisjonen så mye at det kun gjelder injiserende heroinavhengige, påpeker Horn.

Publisert: 01.11.16 kl. 16:51

Les også